**RAPORT PRIVIND SITUAŢIA HIDROMETEOROLOGICĂ ŞI A CALITĂŢII MEDIULUI**

**în intervalul 03.08.2020, ora 08.00 – 04.08.2020, ora 08.00**

1. ***SITUAŢIA HIDROMETEOROLOGICĂ***

**1. Situația și prognoza hidro pe râurile interioare şi Dunăre din 04.08.2020, ora 07.00**

**RÂURI**

Debitele au fost în scădere, exceptând râurile din bazinele hidrografice: Crasna, Barcău, Târnave, Jiu, Olt, Vedea, Argeş, Ialomiţa, Putna, Rm. Sărat, Buzău, Bârlad, pe cursul superior al Mureşului, pe afluenţii Prutului şi pe râurile din Dobrogea, unde au fost relativ staţionare.

Debitele se situează la valori cuprinse între 30-90% din mediile lunare multianuale, mai mari (în jurul și peste normalele lunare) pe: Someș, Mureşul inferior, Bega inferioară, Timişul mijlociu şi inferior, Bârzava, Moraviţa, Cibin, Olteţ, Prahova, pe cursurile superioare ale râurilor Ialomiţa, Moldova, Bistriţa, Trotuş şi pe cursul Prutului și mai mici (10-30% din normalele lunare) pe râurile din bazinele Bârladului, Rm. Sărat, bazinul superior al Jijiei şi bazinul inferior al Putnei.

Se menţine peste **COTA DE ATENŢIE** râul Prut la staţia hidrometrică Şiviţa (360+15) – jud. GL, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară..

Debitele vor fi în scădere, exceptând râurile din bazinele hidrografice: Crasna, Barcău, Târnave, Jiu, Olt, Vedea, Argeş, Ialomiţa, Putna, Rm. Sărat, Buzău, Bârlad, pe cursul superior al Mureşului, pe afluenţii Prutului şi pe râurile din Dobrogea, unde vor fi relativ staţionare.

Se va menţine peste **COTA DE ATENŢIE,** în scădere,râul Prut la stația hidrometrică Şiviţa (360+7) – jud. GL, ca urmare a tranzitării în regim controlat prin Acumularea Stânca Costeşti a viiturilor formate în amonte de intrarea în ţară.

**DUNĂRE**

Debitul la intrarea în ţară (secţiunea Baziaş) a fost staţionar (4000 m3/s).

În aval de Porţile de Fier debitele au fost în scădere.

Debitul la intrarea în ţară (secţiunea Baziaş) va fi în scădere (3800 m3/s).

În aval de Porţile de Fier debitele vor fi în scădere.

**2.** **Situația meteorologică în intervalul 03.08.2020, ora 09.00 – 04.08.2020, ora 06.00**

**ÎN ŢARĂ**

Vremea a fost în general frumoasă, dar călduroasă după-amiaza în zonele de câmpie, cu disconfort termic ridicat în sud-vestul Olteniei, unde indicele temperatură-umezeală (ITU) a atins pragul critic de 80 de unități. Cerul a fost variabil în zonele de munte și în regiunile vestice și mai mult senin în rest. În a doua parte a nopții în extremitatea de vest s-au semnalat descărcări electrice și cu totul izolat averse slabe. Vântul a suflat slab și moderat, cu intensificări în Banat, unde noaptea s-au atins viteze de 55....65 km/h, iar pe arii mai restrânse și în sudul Crișanei și al Transilvaniei, în Dobrogea și sud-estul Munteniei, precum și la munte. Temperaturile maxime s-au încadrat între 24 de grade la Joseni și 34 de grade la Calafat, Bechet, Turnu Măgurele și Zimnicea, iar la ora 06.00, valorile termice erau cuprinse între 7 grade la Miercurea Ciuc și 26 de grade la Dumbrăvița de Codru. Observații: În intervalul de diagnoză au fost emise 2 atenționări cod galben pentru fenomene periculoase imediate, emise de SRPV Timișoara.

**LA BUCUREŞTI**

Vremea a fost frumoasă dar călduroasă după-amiaza. Cerul a fost mai mult senin, iar vântul a suflat slab și moderat. Temperatura maximă a fost de 31 de grade la Afumați și Băneasa și 33 de grade Filaret, iar la ora 06.00 se înregistrau 17 grade.

**3. Prognoza meteorologică în intervalul 04.08.2020, ora 09.00 – 05.08.2020, ora 09.00**

**ÎN ŢARĂ**

Vremea va fi călduroasă după-amiaza în cea mai mare parte a zonelor de câmpie și de podiș, iar în regiunile vestice disconfortul termic va fi accentuat, indicele temperatură-umezeală (ITU) urmând să atingă, pe arii restrânse, pragul critic de 80 de unități. Cerul va fi variabil, cu înnorări temporar accentuate, după-amiaza în zona Munților Apuseni, iar seara și noaptea în regiunile vestice, unde vor fi averse, frecvente descărcări electrice și intensificări ale vântului ce pot lua aspect de vijelie. Izolat va cădea grindină, iar cantitățile de apă vor depăși 20...25 l/mp. Intensificări temporare ale vântului vor fi și în restul teritoriului, dar mai ales în Banat și în zona Carpaților Meridionali, unde ziua se vor atinge viteze la rafală de 55...65 km/h. Temperaturile maxime se vor încadra, în general, între 27 și 34 de grade, iar cele minime între 8 grade în depresiunile Carpaților Orientali și 22 de grade în Dealurile de Vest.

**LA BUCUREŞTI**

Vremea va fi frumoasă, dar călduroasă după-amiaza. Cerul va fi mai mult senin, iar vântul va sufla slab și moderat. Temperatura maximă va fi de 32...33 de grade, iar cea minimă de 16...18 grade.

1. ***CALITATEA APELOR***

Nu au fost înregistrate evenimente deosebite.

1. ***CALITATEA MEDIULUI***
2. **În domeniul aerului**

Nu au fost înregistrate evenimente deosebite.

1. **În domeniul solului și vegetației**

***A.R.B.D.D.*** informează despre producerea(data de 02.08.2020, la ora 12.30) unui incendiu de vegetație în Zona de Protecție Vadu-mal, Lac Tuzla. Focul a fost stins în totalitate în aceeași zi, la ora 22.00 în urma intervenției reprezentaților ISU Constanța. Au ars cca 140 ha vegetație uscată și stuf. Nu s-au observat mortalități la speciile de mamifere, păsări și reptile. Nu s-au înregistrat victime umane sau alte pagube materiale.

***A.P.M. Arges*** informează despre producerea (la 03.08.2020, ora 09.45) unei poluări accidentale a solului din cauza avariei unei conducte de transport țiței aparținând SC OMV Petrom SA, pe raza loc. Călinești, județul Argeș. S-au deversat 300 litri de apă și 50 litri de țiței. A fost afectat solul pe cca 150 mp. Măsuri întreprinse: oprirea pompării, izolarea conductei, ecologizarea zonei.

1. **În domeniul supravegherii radioactivităţii mediului**

Menționăm că pentru factorii de mediu urmăriți nu s-au înregistrat depășiri ale limitelor de avertizare/alarmare şi nu s-au semnalat evenimente deosebite. Parametrii constatați la stațiile de pe teritoriul României s-au situat în limitele fondului natural.

1. **În municipiul Bucureşti**

În ultimele 24 de ore, sistemul de monitorizare a calităţii aerului în municipiul Bucureşti nu a semnalat depăşiri ale pragurilor de informare şi alertă.

**DIRECȚIA DE COMUNICARE, TRANSPARENȚĂ ȘI IT**